ธปท.ชี้วัยรุ่นทำหนี้ครัวเรือนเพิ่มน่าเป็นห่วง
ธปท. ทำวิจัยพบคนอายุต่ำกว่า 25 ปี ทำหนี้ครัวเรือนไทยพุ่งติดอันดับ 3 ของเอเชีย ระบุสาเหตุเพราะนโยบายรัฐกระตุ้นใช้จ่าย
30 เม.ย. 2562

ธปท. ทำวิจัยพบคนอายุต่ำกว่า 25 ปี ทำหนี้ครัวเรือนไทยพุ่งติดอันดับ 3 ของเอเชีย ระบุสาเหตุเพราะนโยบายรัฐกระตุ้นใช้จ่าย
นางโสมรัศมิ์ จันทรัตน์ หัวหน้ากลุ่มงานวิจัย สถาบันวิจัยเศรษฐกิจป๋วย อึ๊งภากรณ์ เปิดเผยว่า จากงานวิจัยเรื่อง พลวัตหนี้ครัวเรือนไทยในรอบ 9 ปี ปัจจุบัน พบว่า หนี้ครัวเรือนไทยเริ่มมีอัตราการขยายตัวเร็วกว่าการขยายตัวทางเศรษฐกิจ
ทั้งนี้ สัดส่วนหนี้ครัวเรือนไทย ณ สิ้นปี 2561 อยู่ที่ 78.6% ซึ่งปรับขึ้นจากปีที่แล้ว และอัตราการขยายตัวของหนี้ครัวเรือนของไทยยังอยู่ในอันดับ 3 ของเอเชีย รองจากออสเตรเลีย และเกาหลีใต้
นอกจากนี้พบว่า ครึ่งหนึ่งของผู้กู้ใหม่ในแต่ละปีมีอายุน้อย กว่า 25 ปีสูงขึ้นเรื่อยๆ และมีการเพิ่มขึ้นของสัดส่วนของผู้กู้สูงอายุในกลุ่มผู้กู้เดิม แสดงให้เห็นว่าคนไทยมีหนี้เร็วขึ้น นานขึ้น และมีความเสี่ยงเป็นหนี้เสียสูงขึ้น
ทั้งนี้ การขยายตัวของสินเชื่อรถยนต์และจักรยานยนต์กว่าครึ่งมาจากผู้กู้ใหม่ ต่างจากสินเชื่อประเภทอื่นๆ ที่ส่วนใหญ่มาจากผู้กู้เดิม




นายสรา ชื่นโชคสันต์ ผู้ช่วยผู้อำนวยการ ฝ่ายนโยบายการเงิน สายนโยบายการเงิน ธนาคารแห่งประเทศไทย (ธปท.) กล่าวว่า หนี้ครัวเรือนอยู่ะดับสูง มาจากนโยบายกระตุ้นเศรษฐกิจของภาครัฐ เพื่อกระตุ้นการใช้จ่ายในช่วงเศรษฐกิจชะลอตัว ทำให้ภาคครัวเรือนต้องก่อหนี้เพิ่ม
อย่างไรก็ตาม ภาครัฐพยายามออกมาตรการเพื่อดูแลหนี้ครัวเรือน เช่น การส่งเสริมความรู้ทางการเงิน มาตรการดูแลสินเชื่อบัตรเครดิต และสินเชื่อส่วนบุคคลภายใต้การกำกับของ ธปท. โครงการคลินิกแก้หนี้ และโครงการเดินหน้าขจัดหนี้นอกระบบเป็นศูนย์ แต่มาตรการดังกล่าวจะเกิดไม่ได้ผล หากครัวเรือนยังขาดวินัยทางการเงิน